Rozhodnutie Komisie
z 31. marca 2000,
ktorým sa ustanovuje zoznam schválených inseminačných staníc pre dovozy spermy zvierat koňovitých z tretích krajín a ktorým sa menia a dopĺňajú rozhodnutia 96/539/ES a 96/540/ES
(oznámené pod číslom dokumentu C(2000) 912)
(Text s významom pre EHP)
(2000/284/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch spoločenstva uvedených v prílohe A (I) k smernici 90/425/EHS [1], a na ich dovoz do spoločenstva, naposledy zmenenú a doplnenú rozhodnutím Komisie 95/176/ES [2], a najmä na jej článok 17 ods. 3 písm. a),
keďže:
(1) v súlade s časťou II rozhodnutia Komisie 94/63/ES [3] a bez toho, aby tým bolo dotknuté rozhodnutie Komisie 92/160/EHS [4], členské štáty povoľujú dovozy spermy zvierat koňovitých z tretích krajín zahrnutých v časti 1 prílohy k rozhodnutiu Rady 79/542/EHS [5] pre dovozy živých zvierat koňovitých;
(2) podľa článku 17 ods. 3 písm. a) smernice 92/65/EHS spoločenstva sa musia vykonať návštevy na mieste s cieľom zabezpečiť jednotné uplatňovanie vyššie uvedenej smernice a najmä jej príloh;
(3) z tohto dôvodu je opodstatnené vypracovať predbežný zoznam staníc schválených na zber spermy zvierat koňovitých pre dovozy do Európskeho spoločenstva, naktoré príslušné orgány dotknutej tretej krajiny poskytli záruky ekvivalentné zárukám uvedeným v kapitole II smernice 92/65/EHS;
(4) v predbežnom zozname musí byť pre každú stanicu presne uvedený ISO kód a názov tretej krajiny, názov, adresa a registračné číslo stanice, schvaľujúci orgán a dátum schválenia;
(5) bude nevyhnutné znovu preveriť a v prípade potreby z času na čas zmeniť a doplniť toto rozhodnutie vzhľadom na nové informácie;
(6) Island sa považuje za krajinu bez výskytu infekčnej anémie koní a na účely dovozov živých zvierat koňovitých z Islandu sa nevyžaduje žiadne testovanie. Preto by sa požiadavky testov na túto chorobu uvedené v rozhodnutí 96/539/ES [6], pokiaľ ide o dovozy spermy zvierat koňovitých, a v rozhodnutí 96/540/ES [7], pokiaľ ide o dovozy vajíčok a embryí zvierat koňovitých, mali pre takéto dovozy z Islandu pozastaviť;
(7) keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Bez toho, aby tým bolo dotknuté rozhodnutie 92/160/EHS, členské štáty povoľujú dovozy spermy zvierat koňovitých zozbieranej v staniciach uvedených v zozname v prílohe k tomuto nariadeniu.
2. Sperma uvedená v odseku 1 sa musí zozbierať po dátume schválenia stanice príslušnými národnými orgánmi dotknutej tretej krajiny.
Článok 2
1. Na koniec odseku 1.3.3.6.1 Certifikátu o zdravotnom stave zvierat v prílohe k rozhodnutiu 96/539/ES sa pridáva poznámka pod čiarou (5).
2. Na koniec odseku 1.3.2.5.1 Certifikátu o zdravotnom stave zvierat v prílohe k rozhodnutiu 96/540/ES sa pridáva poznámka pod čiarou (5).
3. Poznámka pod čiarou uvedená v odsekoch 1 a 2 znie takto:
"(5) Imunodifúzny test na agarovom géle (Cogginsov test) na infekčnú anémiu koní sa nevyžaduje u zvierat koňovitých - darcov, ktoré sa trvalo zdržiavali od narodenia na Islande, a potvrdzuje sa, že Island je úradne krajinou bez výskytu infekčnej anémie koní."
Článok 3
Toto rozhodnutie je adresované členským štátom.
V Bruseli 31. marca 2000